Borneo Short Story
Koleksi cerpen banjar
Sabtu, 27 November 2010
Kai Iyus (B.Sanderta)
Sagan nangapa ? Imbah diumpink diingu pulang. macan tu liar. Batamu macan haja ngalih, apalagi maumpinak. Macam-macam haja nang tuha lali' , ujar ni imah mamparucus.
Kai Iyus takurihing. Di pacul sidin kupiah jangang, lalu di sangkutakan ka tanduk minjangan di tawing halat.
"Aku ingat kita bahari, lagi anum. Kuambil ikam jadi bini ku"
'' Manyasal ?" ujar nini Imah sambil takurihing takang.
"Siapa nang manyasal ? Pangrasaku makin lawas makin rami".
Kai iyus manjuhut kakamban-tangkuluk nini imah. "Lagi balum baranak, dahulu ikam sandu, kada tapi banyak bunyi. Baranak saikung bisa babunyi. Baranak tiga kaya latupan cabi. Wayahini aku sabatik, ikam sapuluh batik. Rami pangrasaku.
"U....kaya itu lah, jadi maumpinak macan, artinya maumpinak aku lah ? Lamun kadada si macan ini kadada jua cucumu nang di Jakarta, Yogya, Surabaya".
"Nah, masih satu banding sapuluh, anu, umanyaai. Di jakarta, ingatlah kita mambawa cucu manonton sirkus. Kupikir kanapa macan-macan kawa di umpinak??"
Antara rumah Kai Iyus ka langgar kira-kira lima puluh dapa. Saban malam bila imbah malajari kakanakan mangaji, sidin malibasi bubuhan si Acak nang bagarumbul banyanyian. Tacium bau ganyir, bau saparitus, bau macam-macam.
Kai Iyus kada handak malibas disitu jakanya ada kertak lain. Kada papa pang, cuma kada handak baurusan lawan bubuhan si Acak.
Si acak pimpinan garumbulan lalakian bagadang di situ.
Sudah barapa ikung urang luar kampung nang umpat lalu di pajaki bubuhannya.
Malam ahad samalam, ujar kabar nini Imah, salasiah anak guru Bahrun di rampok mi guringnya.
"Untung nang di rampok cuma mi guring", pikir kai Iyus sambil bajikir.
Si Acak kalihatan baruku, lalu api rukunya digisang kaawaknya : Nang lain, baampik.
Kai Iyus iincaan batuk.
Badun, Abul ,Amak ,Ikur baurak mambaari jalan.
Si Acak rupanya papaningan, tarumpak Kai Iyus.
Kalihatan ulih sidin, gambar kabibitak di tangan Acak bakambuh lawan panau wasi.
"Assalamu alaikum", ujar Acak.
"Alaikum salam", Kai Iyus manyahut.
"Urang dihukum, mancuntan hayam", Ujar acak maulu-ulu.
Kai Iyus tarus bajalan, sambil bajikir.
"Banganga badahulu, hanyar baucap", jar Kai Iyus manasihati si Acak.
Si Acak tatunduk, kada sanggup batingadah, apalagi maitihi mata Kai Iyus nang habang nang kaya mata iwak barah mata.
Si Acak Hiran, kanapa mata sidin habang kaya itu. Padahal Kai Iyus itu biar pamandiran, tapi muha sidin tatap nang kaya kada bamamai.
"Kakawannya Badun, Amak, Abul, Ikur, parusutan baundur ka higa rumah. Walakin baundur, tapi tatap badadangar.
"Dimana ikam maandak utak, Cak? Aku ini guru mangaji. Sama sekali kada tahu SDSB. Datang-datang ikam minta angka", Kai Iyus manimbali.
"Mana anak buah ikam nang tadi ada disini ?"
Badun, Abul, Amak, Ikur bagimit masuk ka rumah, bajurut nang kaya saluang mudik. Maklum, si Acak Katua Gong Baountat Calymboay, lamun kada lakas masuk, mambusiahlah di amuk si Acak.
Dalam hati si Acak, manyasal hakun disuruh kakawalannya minta numur,minta angka SDSB lawan Kai Iyus.
"Bungulnya aku hakun di suruh bubuhan bilalang sambah nangini". si Acak bagusar dalam hati.
"Nah sudah takumpul bububhan panimbak-panimbak bayaran. Aku tahu gawian bubuhan ikam. Malam bagadang, bamasakan, ular sawa di makan, ayam itik urang di cuntan. Masya Allah, banyanyian, kada tahu urang bakakajian di subalahnya , rasa harat, rasa wani, pangrasa jagau. Mun ada urang lalu, minta duit, kada mambari di cabutakan lading.
Lawan aku, hari ini tatimbak hati. Ayu siapa nang jagau, maju satu-satu, atawa sabarataan. Ayu Cak, suruh anak buah mu !"
"Umailah, disasadangi pang abahnya bamamai latui-latui, supan kadangaran jiran subalah manyabalah, ujar nini Ima, bini Kai Iyus.
"Mun damintu, ganti aku bamamai", ujar Kai Iyus.
"Bubuhan jagau, hadangi ikam", ujar Kai Iyus, lalu masuk ka dalam.
"Badimapa garang, maka bubuhan ikam ni tapaduhal lawan abahnya ? nini Imah batakun sambil manggaru kapala sidin.
"Ini, pang, bubuhan bilalang sambah, nih pang manyuruh ulun, ni ai", ujar Acak manunjuki kakawanannya.
"Manyuruh apa?"
"Minta numur" ujar Acak.
"Numur apa ?"
"Angka" ujar Badun
"Angka SDSB", ujar Abul.
"Esbe itu apa ?"
"Piyan kada mangarti pang ni ai" ujar Amak.
"Ya am, mana aku mangarti pamandiran wayah ini. Esbe-esbe numur, angka, jaman sudah banyak baubah, adaai mandangar, tuh, lakinya si Habibah ujar habar mauk esbe. Bahari kadada nang damintu, mun ada mauk gadung, mauk jaring sampai kada kawa bakamih. Lamun mauk esbe kada kawa bakamih jua lah Cak ?"
"Kada kawa manukar baras !" ujar Kai Iyus manjawab, hanyar datang di dalam sambil mambawa tikuan, cangkir.
Si Acak cangang lawan kakawanannya , hiran bin ganjil.
"Aku tahu si Acut lakinya si Habibah, mauk SDSB, gawian mambica. Bajual tinjakan, saban minggu manukar SDSB sampai kadada mambawa bulik duit. Habibah tapaksa kada bamasak, kada kawa manukar baras !"
"Astaghfirullah, kanapa manyambati urang abahnya, Dusa, dusa abahnya-ai ".
"Tadi ikam manyambati jua, dusa, dusa umanya ai?"
Kai Iyus takurihing lalu baucap lawan Acak, "Malam Sanayan lah !"
"Aku paling muar, bila aku mambari kada ditarima !"
Acak bakidip mata lawan Badun, Badun manggawil lawan Abul, Abul manguit Ikur lawan batis, Ikur manyinggul Amak, Amak maambil cangkir lalu manginum kupi, lalu lakas maandak.
"Kanapa ?" ayu nginum, tampulu hangat".
Barataan manginum, sakalinya barataan lakas maandak sambil mamusut bibir.
"Pahit ?" ujar Kai Iyus.
"Inggih, pahit kai ai", ujar Ikur bawani.
"Supaya tahu, Kupi kucampur panawar sampai, kada bagula.
Pahit, tiap nang pahit musti jadi ubat.
Kai Iyus bujur-bujur urang tuha nang mamingkuti janji, saban mahadap Arba malam Kamis bubuhan Acak dibari sidin angka.
Acak lawan kakawanannya nang balima wajib jua maingkuti janji. Janjinya kada banyak, cuma saban hari mambari makani itik Kai Iyus nang baribu banyaknya lawan balajar mangaji dahulu hanyar kaluar angka.
Bila hari Arba dibari sidin hintalu 100 biji saikung, tasarah handak di jual atanapi diharamakan.
Bubuhan Acak kada tapikir, kanapa angka Kai Iyus lapas tarus.
Nini Imah basingguguk manangis. Acak lawan kakawanannya manjanguk. Kai Iyus garing. Acak sidin tabujur kada sing garakan. Bahinak tunggal bakasan.
Acak tunduk basingguguk, nang lain talukup.
"Abahnya aku jangan di tinggalakan," nini Imah maragap Kai Iyus.
"Ulun banyak-banyak minta rila," ujar Acak sambil manangis. Nang lain manangisan jua.
"Nini Imah badiri sambil baucap :
"Kiawakan duktur, lakasi mudahan kawa tatulung."
"Acak badiri : Jagai sidin, ulun nang mancari duktur !"
Kai Iyus mambuka mata, tatawa, lalu bangun.
"Ai Cak, kanapa manangis ? Aku kada garing, sigar haja."
Acak sambil takurihing manyahut :
"Kami takutan mambusialah kadada nang bamamai lagi."
Nini Imah maambil tangkulak lalu mahambat lawan Kai Iyus.
"Bapala urang tuha lali mangalilu !"
Kai Iyus manjuhut tangkulak, lalu baucap :
"Isuk kita mandatangi cucu ka Jakarta,lalu malihat sirkus kaya apa maumpinak macan."
Rabu, 07 Juli 2010
Kambang Pambarian (Sabrie Hermantedo)
Tahun kalaluan tahun, nang kaya itu tarus gawiannya. Urang-urang nang hanyar tahu banyak batakun : "Kanapa garang sidin nangitu, pina nang kaya itulah?"
Bila bapapander-pander nang kaya iyu, musti ada yang lantih; ada nang mamadahakan Ja'far kana ulahan urang, ada nang mamadahakan si Ja'far nang itu dasar koler, ada jua nang kada baparasa'an mamadahakan Ja'far kana panyakit satangah kilu atawa gagilaan.
Sakali-sakali sampai jua ka talinga Ja'far pandiran nang macam itu. sakit hatinya marasaakan, padih rasanya. Lalu Ja'far bapicik parut sambil manyambat ngaran urang nang dicintainya, urang nang di hadangnya salawas ini.
"Norsam......Norsam......Norsam......" jar Ja'far bagimit nankaya urang mangiau. Bahanu-hanu inya taisak, tatangis bila mangganang Norsam.
Parnah sakali pas nangkaya itu inya, ketahuan Syarkani.
Syarkani lalu managur :
"Far, Far kanapa ikam, kanapa ikam bapicik parut ?
"Ja'far hancap manyahuti kasasipuan inya.
"Kada kada papa, aku sakit parut banarai.
Anu km wayahini aku rancak sakit parut malilit".
Syarkani takarinyum mandangar sahutan Ja'far, inya tahu banar Ja'far masih tatap manyintai si Norsam.
" Anu far'ai" ujar Syarkani mambuka pander.
"Aku ada pang habar tantang si Norsam di Pulau Sambilan.
Mandibar hati Ja'far mandangar ngaran nang di sambat Syarkani, tapi inya kawa manahani parasaannya.
"Norsam nang mana garang", ujarnya.
"Nang dahulu diam di parak jumbatan putih" jar Syarkani.
"Nang kaya apa garang kesahnya" jar Ja'far kada sabar lagi. Handak banar inya tahu nang kaya apa keadaan Norsam wayah ini.
"Bulan samalam aku batukar iwak ka Pulau Sambilan. Tumatan urang situ aku mandangar kesah bahwa sudah lima belas tahun balaki babini Norsam kadada baisian anak. Kudangar inya bakalahi lawan lakinya lalu minta antarakan bulik ka Kusan sini".
"Kasianlah inya" ujar Ja'far.
Mulai wayah itu pikirannya mulai kada karuan. Ka sana salah ka sini salah. Bahanu-hanu inya tabangun nangkaya maigau. Inya galisah banar Mamikirakan Norsam. Norsam sudah bajanji dua inya bahwa bila inya dikawinakan dua urang lain ulih kuitannya hatinya akan tatap dua Ja'far sampai pabila haja, sampai tuha atawa sampai mati. Sebaliknya inya bajanji jua dua Norsam inya tatap mahadang. Ada pang sadikit harapan imbah mandangar kesah Syarkani. Tapi inya bingung pulang busiah Norsam bujuran datang, nangkaya apa inya batindaak.
Malam itu Ja'far bamimpi batamu lawan Norsam. Panglihatannya Norsam bungas banar babaju kubaya basarudung putih, di tangannya mambawa anak kambang nagasari manjulung kambang bangitu jua inya sambil baucap :
"far aku handak tulak jauh, ini gasan ikam bila dandaman dua aku, putik kambangnya cium ulih ikam waktu marasa kita tatap basatu".
Hujan marimis wayah pati janazah itu di bawa ka masigit gasan di sumbahyangkan. Akhirnya Ja'far tahu jua janazah nang di sumbahyangakan itu janazah urang nang dicintainya, urang nang di hadangnya salawas ini.
Norsam maninggal dalam parjalanan bulik manuju Kusan. Parahu nang ditumpanginya pacah ditampuh galumbang ganal.
Jafar manangis taisak, basasigan inya sajadi-jadinya. di tanamnya kambang pambarian Norsam samalam. Sampai akhir hayatnya inya bulang-bulik jarah ka kubur Norsam. Kambang nang ditanamnya bila bakambang diputiknya, lalu di ciumnya. Tahibur jua hatinya sadikit. Bila inya kaganangan banar dua Norsam ul hatiny rasa sakit, di piciknya parutnya. Dikiaunya mgaran kakasihnya nang itu".
"Norsam......Norsam......Norsam,aku manyusul ikam jua sam-ai."
zsm_Latn min_Latn zsm_Latn lit_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn min_Latn sun_Latn bjn_Latn bjn_Latn hau_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn bjn_Latn zsm_Latn jav_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn